钦定古今图书集成/明伦汇编/官常典/第717卷 > 杜叔毗
## 钦定古今图书集成/明伦汇编/官常典/第717卷 > 杜叔毗

按《周书孝义传》：“叔毗，字子弼，其先京兆杜陵人也，徙
居襄阳。祖乾光，齐司徒右长史。父渐，梁边城太守。叔
毗早岁而孤，事母以孝闻。性慷慨，有志节，励精好学，
尤善《左氏春秋》。仕梁为宜丰侯萧循府中直兵参军。
大统十七年，太祖令大将军达奚武经略汉州。明年，
武围循于南郑，循令叔毗诣阙请和。太祖见而礼之。”
使未反，而循中直兵参军曹策、参军刘晓谋以城降
武。时叔毗兄君锡为循中记室参军，从子映录事参
军，映弟晰中直兵参军，并有文武材略，各领部曲数
百人。策等忌之，惧不同己，遂诬以谋叛，擅加害焉。循
寻讨策等，擒之，斩晓而免策。及循降，策至长安，叔毗
朝夕号泣，具申冤状。朝议以事在归附之前，不可追
罪。叔毗内怀愤惋，志在复仇，然恐违朝宪，坐及其母，
遂沈吟积时。母知其意，谓叔毗曰：“汝兄横罹祸酷，痛
切骨髓，若曹策朝死，吾以夕殁，亦所甘心，汝何疑焉。”
叔毗拜受母言，愈更感励。后遂白日手刃策于京城，
断首刳腹，解其肢体，然后面缚，请就戮焉。太祖嘉其
志气，特命赦之。寻拜都督、辅国将军、中散大夫。遭母
忧，哀毁骨立，殆不胜丧。服阕，晋公护辟为中外府乐
曹参军，加授大都督，迁使持节、车骑大将军、仪同三
司，行义归郡守。自君锡及宗室等为曹策所害，犹殡
梁州，至是表请迎丧归葬，高祖许之。葬事所须，诏令
官给，在梁旧田宅经外配者，并追还之，仍赐田二百
顷。寻除硖州刺史。天和二年，从卫国公直南讨，军败，
为陈人所擒。陈人将降之，叔毗辞色不挠，遂被害。子
廉卿。